
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Bielorusku,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže Lukašenkov režim stupňuje vnútroštátne a nadnárodné represie s cieľom rozložiť štruktúry zastupujúce demokratické sily Bieloruska;
B.	keďže experti OSN nedávno potvrdili svojvoľné zatýkania a zadržiavania spojené s mučením alebo zlým zaobchádzaním a dokonca informovali o dôkazoch o zločinoch proti ľudskosti; keďže viac ako 1 200 politických väzňov vrátane Viktorie Kuľšovej, Volhy Majoravovej, Aleny Gnaukovej a Andrzeja Poczobuta je naďalej väznených;
C.	keďže bieloruský vyšetrovací výbor začal „osobitné konania“ proti stovkám Bielorusov, ktorí sa zúčastnili na zhromaždeniach v rôznych európskych mestách alebo kandidovali vo voľbách do koordinačnej rady; keďže rodiny bieloruskej diaspóry čelili hrozbám väzenia a konfiškácii majetku, ak sa zúčastnili na protestoch v Deň slobody;
D.	keďže Lukašenkov režim zneužíva uplynutie platnosti mnohých bieloruských pasov, aby donútil diaspóru vrátiť sa do Bieloruska;
E.	keďže čoraz väčšia spolupráca bieloruského režimu s ruskými bezpečnostnými službami zvyšuje riziko koordinovaných represií, sledovania a hybridných hrozieb na území EÚ;
F.	keďže bieloruské štátne médiá dominujú informačnému prostrediu; 
1.	žiada, aby Lukašenkov režim okamžite ukončil represie vrátane sledovania exulantov a demonštrantov a aby prepustil a rehabilitoval všetkých politických väzňov;
2.	dôrazne odsudzuje pokračujúce rozširovanie represií Lukašenkovho režimu, ktorý sa v súčasnosti zameriava na Bielorusov v zahraničí, a to trestným stíhaním, zaistením majetku a ďalšími opatreniami na umlčanie nesúhlasu;
3.	požaduje právnu podporu a ochranu Bielorusov žijúcich v exile v celej EÚ zjednodušením postupov na získanie víz, povolení na pobyt a dočasných preukazov totožnosti pre osoby, ktoré sú v dôsledku extrateritoriálneho prenasledovania bez štátnej príslušnosti;
4.	opakuje, že neuznáva Lukašenka, a považuje prenasledovanie bieloruských občanov za ich pokojné demokratické aktivity v zahraničí prostredníctvom „osobitných konaní“ vyšetrovacieho výboru za priame porušenie územnej zvrchovanosti členských štátov; naliehavo preto vyzýva príslušné krajiny, aby ignorovali zatýkacie rozkazy Interpolu na vydanie Lukašenkových politických oponentov;
5.	víta sankcie voči riaditeľstvu pre správu majetku prezidenta a ústrednej volebnej komisii, ktoré vydali politicky motivované rozsudky; naliehavo vyzýva na okamžité uloženie osobných sankcií voči všetkým členom bieloruského vyšetrovacieho výboru a úradníkom z iných štátnych inštitúcií, ktorí sa podieľajú na nadnárodnom prenasledovaní a zastrašovaní bieloruských občanov;
6.	dôrazne podporuje rýchle vytvorenie a presadzovanie právneho mechanizmu na identifikáciu, zmrazenie a konfiškáciu všetkých aktív a majetku mimo Bieloruska, ktoré vlastní Lukašenko a ľudia z jeho najbližšieho okolia, s cieľom prerozdeliť ich do fondu na podporu obetí represií;
7.	naliehavo vyzýva členské štáty, aby uložili ďalšie sankcie rovnaké ako sankcie uvalené na Rusko, a to najmä voči úradníkom zodpovedným za nadnárodné represie;
8.	naliehavo vyzýva EÚ a jej členské štáty, aby zvýšili politickú, finančnú a technickú podporu pre nezávislé médiá, obhajcov ľudských práv, odborové zväzy a iniciatívy občianskej spoločnosti pôsobiace v Bielorusku aj mimo neho vrátane monitorovania súdnych procesov a zvýšenia viditeľnosti politických väzňov;
9.	vyzýva PK/VP, aby využívala Spravodajské a situačné centrum EÚ a Európske stredisko pre monitorovanie digitálnych médií na boj proti bieloruským spravodajským operáciám a dezinformáciám;
10.	naliehavo vyzýva Medzinárodný trestný súd, aby urýchlil konania týkajúce sa zločinov proti ľudskosti Lukašenkovho režimu, a žiada, aby členské štáty presadzovali zodpovednosť prostredníctvom vnútroštátnych konaní na základe zásady univerzálnej jurisdikcie;
11.	poveruje svoju predsedníčku, aby postúpila toto uznesenie PK/VP, Rade, zástupcom bieloruských demokratických síl a bieloruským de facto orgánom.

